Document ID: 32005R0116

NARIADENIE KOMISIE (ES, Euratom) č. 116/2005
z 26. januára 2005
o spracovaní vrátenia platieb DPH nezdaniteľným osobám a zdaniteľným osobám, pokiaľ ide o činnosti oslobodené od dane na účely nariadenia Rady (ES, Euratom) č. 1287/2003 o zosúladení hrubého národného dôchodku v trhových cenách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (ES, Euratom) č. 1287/2003 z 15. júla 2003 o harmonizácii hrubého národného dôchodku v trhových cenách (nariadenie HND) (1), a najmä na jeho článok 5 ods. 1,
keďže:
(1)
Článok 2 ods. 7 rozhodnutia Rady 2000/597/ES, Euratom z 29. septembra 2000 o systéme vlastných zdrojov Európskych spoločenstiev (2) stanovuje, že hrubý národný produkt v trhových cenách (HNP) treba považovať za rovnajúci sa hrubému národnému dôchodku v trhových cenách (HND), ako stanovuje Komisia pri uplatňovaní Európskeho systému účtov (ESA). ESA z roku 1995 (ESA 95), ktorý nahrádza dva predchádzajúce systémy z rokov 1970 a 1979, bol stanovený nariadením Rady (ES) č. 2223/96 z 25. júna 1996 o Európskom systéme národných a regionálnych účtov v Spoločenstve (3) a bol uvedený v prílohe k tomuto nariadeniu. HND, ako sa používa v ESA 95, nahradil HNP ako kritérium na účely vlastných zdrojov s účinnosťou od rozpočtového roku 2002.
(2)
Nariadenie Rady (ES, Euratom) č. 1287/2003 stanovuje postupy predkladania údajov o HND členskými štátmi a postupy a kontroly výpočtu HND a ustanovuje Výbor pre HND.
(3)
ESA 95 jasne neurčuje spracovanie vrátenia platieb DPH u nezdaňovaných osôb a u zdaňovaných osôb, pokiaľ ide o činnosti oslobodené od dane.
(4)
Na účely definície hrubého národného dôchodku v trhových cenách (HND) podľa článku 1 nariadenia (ES, Euratom) č. 1287/2003 je potrebné vysvetliť spracovanie vrátenia platieb DPH nezdaňovaným osobám a zdaňovaným osobám, pokiaľ ide o činnosti oslobodené od dane.
(5)
Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (4) definuje pojem zdaňovaná osoba, nezdaňovaná osoba a činnosti oslobodené od dane.
(6)
Na účely vykonávania smernice Rady 89/130/EHS, Euratom z 13. februára 1989 o zosúladení zostavovania hrubého národného produktu v trhových cenách (5) vysvetľuje rozhodnutie Komisie 1999/622/ES, Euratom z 8. septembra 1999 (6) spracovanie vrátených platieb DPH nezdaniteľným a zdaniteľným jednotkám za ich činnosti oslobodené od dane. Ekvivalentné vysvetlenie by sa teraz malo uviesť aj vzhľadom na HND.
(7)
Opatrenia uvedené v tomto nariadení sú v súlade so stanoviskom Výboru pre HND,
PRIJALA TOTO NARIADENIE:
Článok 1
1. Pri zostavovaní agregátov národných účtov na účely nariadenia (ES, Euratom) č. 1287/2003 sa vrátenie platieb DPH vzniknutých pri nákupoch, ktorá sa vracia nezdaňovaným osobám alebo zdaňovaným osobám za ich činnosti oslobodené od dane sa spracováva v ESA 95 ako ostatné bežné prevody (D7) alebo kapitálové prevody (D9), a nie ako keby boli odpočítateľnou DPH.
2. Na účely odseku 1 bude mať termín „zdaniteľná osoba“ význam, ktorý jej pripisuje článok 4 Šiestej smernice 77/388/EHS, Euratom a pojem činnosti oslobodené od dane sa chápe ako činnosti uvedené v článku 13 tejto smernice.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. januára 2005

Labels: 2
19
4